**Proračun Grada Vukovara za 2023.g.**

**Vodič kroz proračun za građane**

**(Izmjene i dopune proračuna Grada Vukovara za 2023.g. 1)**

Veljača 2023.

Sukladno Zakonu o proračunu proračun jedinice lokalne i područne (regionalne) samouprave je akt kojim se procjenjuju prihodi i primici te utvrđuju rashodi i izdaci jedinice lokalne i područne (regionalne) samouprave za jednu godinu.

Nadalje, proračun se sastoji od općeg i posebnog dijela te plana razvojnih programa.

Opći dio proračuna čine račun prihoda i rashoda te račun financiranja odnosno struktura prihoda i primitaka te rashoda i izdataka po vrstama.

Posebni dio proračuna sastoji se od plana rashoda i izdataka iskazanih po razdjelima na razini upravnih odjela. Unutar svakog od razdjela nalaze se programi, projekti i aktivnosti koji se planiraju financirati iz područja nadležnosti svakog pojedinog upravnog odjela uključujući i planove proračunskih korisnika.

Plan razvojnih programa je dokument jedinice lokalne i područne (regionalne) samouprave sastavljen za trogodišnje razdoblje, koji sadrži ciljeve i prioritete razvoja jedinice lokalne i područne (regionalne) samouprave povezane s programskom i organizacijskom klasifikacijom proračuna.

S obzirom na kompleksnost proračuna kao službenog dokumenta napravljenog sukladno Zakonu o proračunu i uputama ministarstva financija Grad Vukovar, s ciljem povećanja transparentnosti proračuna i rada gradske uprave, izrađuje i objavljuje Vodič kroz proračun za građane.

**ŠTO JE PRORAČUN?**

**Proračun Grada Vukovara temeljni je financijski dokument Grada, odnosno plan koji, osim planiranih prihoda koji se očekuju tijekom godine, prikazuje i planiranu raspodjelu tih sredstava po aktivnostima gradske uprave i proračunskih korisnika vezane uz funkcioniranje, održavanje i unapređenje života građana u gradu.**

Svrha je ovog Vodiča kroz proračun omogućiti građanima lakše razumijevanje proračuna, kako nastaje, odakle novac u proračun dolazi i na što se sredstva u jednoj proračunskoj godini troše.

Drugim riječima Vodičem kroz Proračun Grada Vukovara, na pristupačniji način od čitanja cjelokupnog opsežnog proračunskog dokumenta, građanima se žele prikazati ciljevi i aktivnosti Grada Vukovara, područja za koja je namijenjeno korištenje gradskog novca u tekućoj godini, odnosno prikazati tko su korisnici proračunskih sredstava.

**KAKO SE DONOSE LOKALNI PRORAČUNI?**

1. Ministarstvo financija na temelju smjernica Vlade sastavlja upute za izradu lokalnih proračuna te ih dostavlja lokalnim jedinicama do 15. kolovoza tekuće godine.
2. Sukladno tim uputama, upravna tijela za financije lokalnih jedinica izrađuju i dostavljaju upute svojim proračunskim i izvanproračunskim korisnicima.
3. Proračunski i izvanproračunski korisnici izrađuju prijedloge financijskih planova i dostavljaju ih upravnom tijelu za financije najkasnije do 15. rujna.
4. Upravno tijelo za financije razmatra prijedloge i usklađuje financijske planove s procijenjenim prihodima te izrađuje nacrt proračuna za iduću i projekcije za slijedeće dvije godine pa ih dostavlja izvršnom tijelu (gradonačelniku) najkasnije do 15. listopada.
5. Izvršno tijelo (gradonačelnik) utvrđuje prijedlog proračuna i projekcije te ih podnosi predstavničkom tijelu (gradskom vijeću) najkasnije do 15. studenog.
6. Predstavničko tijelo (gradsko vijeće) donosi proračun za iduću i projekcije za slijedeće dvije godine do kraja tekuće godine, i to u roku koji omogućuje primjenu proračuna do 1. siječnja.
7. Gradonačelnik dostavlja proračun Ministarstvu financija u roku od petnaest dana do njegovog stupanja na snagu

**PRIHODI I PRIMICI PRORAČUNA GRADA VUKOVARA**

Sukladno Zakonu o uvođenju eura kao službene valute u RH i Uputi o procesu prilagodbe poslovnih procesa subjekata opće države za poslovanje u euru iz ožujka 2022.g. Koordinacijskog odbora za prilagodbu opće države **proračun za razdoblje nakon dana uvođenja eura sastavlja se, donosi i objavljuje na način da se vrijednosti u proračunu iskazuju u euru.**

Sveukupni prihodi i primici Proračuna Grada Vukovara za 2023. godinu planirani su u iznosu od 50.372.704 €, a čine ih prihodi i primici Grada Vukovara te proračunskih korisnika proračuna Grada Vukovara.

Tablica 1. Prikaz osnovnih skupina prihoda i primitaka:

|  |  |  |
| --- | --- | --- |
| **Red. br.** | **Opis** | **Proračun za 2023.** |
| **1.** | **PRIHODI POSLOVANJA** | **49.033.342,00** |
|  | Prihodi od poreza | 3.167.705,00 |
|  | Pomoći iz inozemstva i od subjekata unutar općeg proračuna | 41.190.825,00 |
|  | Prihodi od imovine | 497.740,00 |
|  | Prihodi od upravnih i administrativnih pristojbi, pristojbi po posebnim propisima i naknada | 2.581.068,00 |
|  | Prihodi od prodaje proizvoda i robe te pruženih usluga i prihodi od donacija | 469.465,00 |
|  | Kazne, upravne mjere i ostali prihodi | 1.097.339,00 |
| **2.** | **PRIHODI OD PRODAJE NEFINACIJSKE IMOVINE** | **1.324.047,00** |
|  | Prihodi od prodaje ne proizvedene dugotrajne imovine | 415.424,00 |
|  | Prihodi od prodaje proizvedene dugotrajne imovine | 908.623,00 |
| **3.** | **PRIMICI OD FINANCIJSKE IMOVINE I ZADUŽIVANJA** | **15.315,00** |
|  | **SVEUKUPNO PRIHODI I PRIMICI** | **50.372.704,00** |

Grafikon 1. Prikazuje strukturu prihoda proračuna Grada Vukovara iz koje je vidljivo da značajna sredstva dolaze od pomoći iz inozemstva i iz drugih proračuna. Pomoći iz drugih proračuna odnose na takozvanu sredstva fiskalnog izravnanja ministarstva financija, pomoći drugih ministarstava (putem natječaja za razne projekte, rashodi za plaće i materijalna prava djelatnika osnovnih škola), pomoći Fonda za obnovu i razvoj Grada Vukovara, pomoći Fonda za zaštitu okoliša i energetsku učinkovitost, Hrvatskog zavoda za zapošljavanje (javni rad), te Županijske uprave za ceste. Također, u ovu skupinu prihoda pripadaju i pomoći temeljem prijenosa EU sredstava (sredstva koja u proračun dolaze preko ministarstava a sredstva su Europske Unije). Grad Vukovar ovim putem financira projekte Intervencijskog plana (rekonstrukciju radničkog doma, revitalizaciju Park šume Adica, projekte UO za gospodarstvo: Tehnološki centar, Agro Vukovar, Skladišno – distribucijski centar, izradu projektne dokumentacije za Gospodarsku zonu Dunav). Upravo ova skupina prihoda čini najveći dio izmjena proračuna Grada Vukovara za 2023.g. To su prihodi kojima će se financirati revitalizacija park šume Adica, rekonstrukcija i unutarnje uređenja Hotela Grand, izgradnja parkirališta Vučedol i ostalih projekata. Veliki dio (10,6 mil €) prihoda ove skupine odnosi se na sredstva koja proračunski korisnici Grada Vukovara prime iz državnog proračuna, poglavito osnovne škole.

Sljedeća izdašna skupina prihoda poslovanja jesu prihodi od poreza. Najveći dio ovih prihoda čini prihod od poreza na dohodak, gotovo 2,6 mil €, odnosno 82%, zatim prihod od poreza na promet nekretnina, 0,5 mil € i konačno porezi na robu i usluge (porez na potrošnju i na tvrtku).

Prihodi od imovine odnose na prihode od financijske imovine (prihodi od kamata) i nefinancijske imovine (prihodi od zakupa poslovnih prostora, zemljišta, zakupa javnih gradskih površina te prihoda od koncesija).

Kod prihoda od upravnih i administrativnih pristojbi, pristojbi po posebnim propisima i naknada najznačajniju ulogu imaju prihodi od komunalne naknade i komunalnog doprinosa, a uz njih ovdje se nalaze i prihodi od prodaje državnih biljega, prihod od boravišnih pristojbi, vodnog i šumskog doprinosa, upravne pristojbe za izdavanje lokacijskih dozvola i drugih akata vezanih uz građenje.

U skupini Prihodi od prodaje proizvoda i robe te pruženih usluga i prihodi od donacija nalaze se prihodi od usluga (npr. usluga koje Grad obavlja za Hrvatske vode), sponzorstava (npr. za klizalište) te donacija od pravnih i fizičkih osoba izvan općeg proračuna (npr. donacije tvrtke Pevex d.o.o. za pučku kuhinju).

Kazne, upravne mjere i ostali prihodi sastoje se od prihoda od kazni (prometne kazne) i ostalih prihoda (npr. 40% najma dvorana osnovnih škola).

Osim prihoda poslovanja, postoje i prihodi od prodaje nefinancijske imovine, u našem slučaju to su prihodi od prodaje zemljišta, dugogodišnji zakup poljoprivrednog zemljišta te prihod od prodaje stanova u vlasništvu Republike Hrvatske.

Grafikon 1. Struktura prihoda proračuna Grada Vukovara za 2023.g.

**RASHODI I IZDACI PRORAČUNA GRADA VUKOVARA**

Rashodi i izdaci proračuna Grada Vukovara su svi troškovi i izdaci koji su nastali tijekom proračunske godine. Da bismo mogli vidjeti tko, gdje i na što troši prikupljene prihode svi bi se rashodi u proračunu trebali prikazivati na više načina. Zato se rashodi u općem i u posebnom dijelu proračuna prikazuju prema:

* ekonomskoj klasifikaciji kao što su rashodi za zaposlene, materijalni rashodi, financijski rashodi, subvencije, naknade građanima i kućanstvima i ostali rashodi,
* izvorima – prikaz rashoda po izvorima sredstava iz kojih se rashodi financiraju,
* funkcijskoj klasifikaciji – prikaz rashoda po funkcijama (npr. službe rekreacije i športa, službe kulture, osnovno obrazovanje i sl.)
* organizacijskoj klasifikaciji – prikaz rashoda po upravnim odjelima i službama, te
* programskoj klasifikaciji – prikaz rashoda po programima, koji su dalje prikazani po aktivnostima i projektima.

Ukupni planirani rashodi proračuna Grada Vukovara za 2023.g. iznose 55.143.527,00 €, a odnose se na rashode gradske uprave i rashode proračunskih korisnika proračuna Grada Vukovara.

U Proračunu Grada Vukovara za 2023.g. iznos ukupnih rashoda i izdataka premašuje planirani iznos prihoda i primitaka. Razlika će se pokriti iznosima raspoloživih sredstava iz prethodnih godina odnosno planiranim viškovima proračuna i proračunskih korisnika.

**Proračunski korisnici** su ustanove, tijela javne vlasti kojima je jedinica lokalne samouprave osnivač koje se većim dijelom financiraju iz lokalnog proračuna svog osnivača, a njihovi proračunski prihodi i rashodi sastavni su dio lokalnog proračuna. Proračunski korisnici proračuna Grada Vukovara su: Gradska knjižnica Vukovar, Gradski muzej Vukovar, Javna ustanova u kulturi – Hrvatski dom, Dječji vrtić Vukovar 1, Dječji vrtić Vukovar 2, Javna ustanova za upravljanje sportskim objektima, Javna vatrogasna postrojba te osnovne škole (Dragutina Tadijanovića, Antuna Bauera, Mitnica, Nikole Andrića, Siniše Glavaševića, Blage Zadre i Josipa Matoša).

Tablica 2. Rashodi i izdaci po ekonomskoj klasifikaciji proračuna Grada Vukovara za 2023.g.

|  |  |  |
| --- | --- | --- |
| **Red. br.** | **Opis** | **Proračun za 2023.** |
| **1.** | **RASHODI POSLOVANJA** | **33.454.345,00** |
|  | Rashodi za zaposlene | 13.555.650,00 |
|  | Materijalni rashodi | 15.318.340,00 |
|  | Financijski rashodi | 94.786,00 |
|  | Subvencije | 680.870,00 |
|  | Pomoći dane u inozemstvo i unutar općeg proračuna | 0,00 |
|  | Naknade građanima i kućanstvima i druge naknade | 1.430.669,00 |
|  | Ostali rashodi | 2.374.030,00 |
| **2.** | **RASHODI ZA NABAVU NEFINACIJSKE IMOVINE** | **21.582.244,00** |
|  | Rashodi za nabavu neproizvedene dugotrajne imovine | 120.778,00 |
|  | Rashodi za nabavu proizvedene dugotrajne imovine | 21.174.758,00 |
|  | Rashodi za nabavu plemenitih metala i ostalih pohranjenih vrijednosti | 399,00 |
|  | Rashodi za dodatna ulaganja na nefinancijskoj imovini | 286.309,00 |
| **3.** | **IZDACI ZA FINANCIJSKU IMOVINU I OTPLATU ZAJMOVA** | **106.938,00** |
|  | **SVEUKUPNO RASHODI I IZDACI** | **55.143.527,00** |

### Kod rashoda poslovanja najveći dio odlazi na materijalne rashode, zatim na rashode za zaposlene te ostale rashode.

Materijalni rashodi (15.318.340 €) se najvećim dijelom odnose na tekuća i investicijska održavanja objekata komunalne infrastrukture (npr. održavanje javnih površina, javne rasvjete, cesta i nogostupa, vodoopskrbnih cjevovoda i sl.) i objekata gradske uprave i gradskih proračunskih korisnika, ali i na uredski materijal, energiju i usluge (primjerice, telefona, pošte, prijevoza, informiranja) neophodne za funkcioniranje gradskih upravnih tijela i proračunskih korisnika proračuna Grada.

Rashodi za zaposlene (13.555.650 €) su plaće, doprinosi i ostali rashodi za zaposlene, uključujući i rashode za zaposlene u proračunskim korisnicima, za zaposlene u javnim radovima, kao i za zaposlene na projektima koji se financiraju iz sredstava EU. Od ukupnih planiranih rashoda za zaposlene 1.439.865,00 € se odnosi na zaposlene u upravnim tijelima Grada Vukovara, 8.028.092 € na zaposlene u osnovnim školama, 3.656.970,00 € na zaposlene u ostalim proračunskim korisnicima, dok se preostali iznos odnosi na zaposlene preko projekata (javni radovi, Pokloni mi osmjeh, pomoćnici u nastavi, razvoj STEM-a).

Financijski rashodi odnose na rashode gradske uprave i proračunskih korisnika za rashode nastale prema financijskim institucijama (banke, FINA) i rashode za zatezne kamate.

Subvencije predstavljaju iznos dan poduzećima u smislu potpora danih poduzetnicima.

Pomoći dane u inozemstvo i unutar općeg proračuna odnose se na prijenos sredstava jednog proračunskog korisnika drugome.

Naknade građanima i kućanstvima predstavljaju socijalnu kategoriju proračuna a obuhvaćaju rashode nastale zbog isplata raznih naknada građanima (pomoć za novorođenčad, troškovi stanovanja socijalno ugroženima, troškovi stanovanja za obitelji s troje i više djece, ljetovanja djece, stipendije studentima i sl.).

Ostali rashodi obuhvaćaju donacije (npr. udrugama) te kazne, penale i naknade štete.

Grafikon 2. Rashodi proračuna Grada Vukovara za 2023.g.

Od rashoda za nabavu nefinancijske imovine najveći iznos planira se utrošiti na rashode za nabavu proizvedene dugotrajne imovine (21.174.758 €) među kojima su najznačajniji izgradnja ili rekonstrukcija građevinskih objekata (npr. revitalizacija Park šume Adica, ceste, parkirališta, javna rasvjeta, stjecanje nekretnina, rekonstrukcija zgrada u vlasništvu Grada, izgradnja gospodarske infrastrukture, izgradnja reciklažnog dvoriša i sl.).

Rashode, također, možemo prikazati po organizacijskoj klasifikaciji. Grad Vukovar ima 7 upravnih odjela (Upravni odjel za opće poslove, Upravni odjel za komunalno gospodarstvo i graditeljstvo, Upravni odjel za prostorno uređenje i imovinu, Upravni odjel za gospodarstvo, Upravni odjel za financije i nabavu, Upravni odjel za obrazovanje, sport i branitelje, te Upravni odjel za društvene djelatnosti) i 3 službe (Služba - vlastiti pogon, Ured gradonačelnika i Služba za unutarnju reviziju).

Grafikon 3. Organizacijska klasifikacija; Prikaz rashoda po upravnim tijelima Grada Vukovara

Kako je iz grafikona 3. vidljivo najveći dio proračuna, čak 33,98% planiran je za Upravni odjel za obrazovanje, sport i branitelje. Međutim, uzmemo li u obzir činjenicu da je 10 od 14 proračunskih korisnika organizacijski smješteno u ovaj upravni odjel Grafikon broj 4. realnije pokazuje raspodjelu proračunskih sredstava po upravnim tijelima Grada i njihovim proračunskim korisnicima (Upravni odjel za obrazovanje, sport i branitelje 5,15%, proračunski korisnici u nadležnosti odjela 28,83%).

Sljedeći najveći „potrošač“ proračunskih sredstava je Upravni odjel za komunalno gospodarstvo i graditeljstvo koji u ukupnim rashodima sudjeluje s 25,33%. Rezultat je to održavanja i izgradnje komunalne infrastrukture kao i izgradnje objekata koji su dio Intervencijskog plana a koji su po organizacijskoj klasifikaciji smješteni u ovaj odjel.

Upravni odjel za gospodarstvo također je veliki potrošač proračunskih sredstava, sudjelujući sa 24,34% u ukupnim rashodima proračuna. Rezultat je to planirane izgradnje i opremanja objekata koji se trebaju financirati iz EU sredstava (ITU mehanizam).

U nadležnosti Upravnog odjela za društvene djelatnosti nalaze se tri proračunska korisnika (Gradska knjižnica Vukovar, Gradski muzej Grada Vukovara i Javna ustanova u kulturi Hrvatski dom) te čine 2,57% sredstava koja se planiraju potrošiti 2023.g.

Javna vatrogasna postrojba organizacijski je smještena u Upravni odjel za opće poslove i planiranim rashodima sudjeluje s 1,61% u ukupnim planiranim rashodima proračuna Grada Vukovara u 2023.g.

Grafikon 4. Prikaz rashoda po upravnim tijelima i proračunskim korisnicima Grada Vukovara

**STRUKTURA NAJZNAČAJNIJIH RASHODA**

Grafikon 5. Struktura najznačajnijih rashoda u 2023.g.

Treba napomenuti da proračun nije statičan akt već se sukladno Zakonu o proračunu može mijenjati tijekom proračunske godine. Ta izmjena se naziva rebalans proračuna. Procedura izmjena/rebalansa proračuna identična je proceduri njegova donošenja.

**ONI KOJI ŽELE PROUČITI CIJELI PRORAČUN GRADA VUKOVARA** službeni dokument koji je donijelo Gradsko vijeće Grada Vukovara koji osim plana prihoda i rashoda za 2023. godinu sadrži i projekcije za 2024. i 2025. godinu i koji detaljno prikazuje sve prihode i rashode mogu naći na:

* Službenim stranicama Grada Vukovara ([www.vukovar.hr](http://www.vukovar.hr)) u rubrici Proračun
* u **Službenom vjesniku Grada Vukovara broj 12/2022**

**KONTAKTI**

Grad Vukovar

Dr. F. Tuđmana 1

32000 Vukovar

Popis upravnih odjela i službi Grada Vukovara <https://www.vukovar.hr/gradska-uprava/ustrojstvo-grada>